钦定古今图书集成/明伦汇编/宫闱典/第071卷 > 《贺传位皇太子表》北周·庾信
## 钦定古今图书集成/明伦汇编/宫闱典/第071卷 > 《贺传位皇太子表》北周·庾信

臣某言：“伏见二月十九日诏，传位于皇太子。昔者降
居弱水，登庸有优劣之殊；来朝栎阳，继体有君臣之
异。不得与夫天之两日，日之再中，并曜联辉，重明双
照，同年而语矣。伏惟天元皇帝唯圣作圣，唯亲尊亲，
降意于与能，鸣谦于神器。欲令百工相和，先闻揖让
之风；天下无为，早识吾君之子。”是以运独见之明，行
非常之事，先天不违，后天而奉。皇太子身贞万国，道
照四门，夙膺再命之符，实允基天之命，非关复子明
辟，异于迁虞事夏。既损既益，尚或二天，为离为火，何
妨两日？且平阳蒲坂，贤臣则二十五人，颛顼高辛，才
子则一十六族，与此计事，何遽无成？鼚乎鼓之，轩乎
舞之，自当八风通，庆云聚，五老同游，三星运曜，岂直
双龙再赐，九雉重飞而已哉！皇帝藐然姑射，正当乘
云驭龙，问道崆峒，岂复先秋木落。臣生预尧年，时逢
舜日，睹维新之庆，实倍万恒情。